Villy Søvndal (SF), 2004-11-16:
Først tak for en fordragelig debat, hvor der fra alle sider er blevet givet udtryk for støtte til intentionerne i forslaget.
Man synes måske ikke, at det var lige nu og sådan noget, og dermed er vi vel tilbage, hvor vi ofte er med SF's forslag, nemlig at vi kommer med forslagene, så går der lidt tid, så er tiden moden, om man så må sige, og så ender de med at blive vedtaget.
Det er en rolle, vi kender, og som vi selvfølgelig er helt tilfredse med.
Også derfor tak til socialministeren for et synes jeg imødekommende afslag på den måde, at når evalueringen er afsluttet, var det her bestemt en mulighed, man ville overveje.
På samme måde til hr. Hans Andersen, som også kvitterede for intentionerne i det, men også ville afvente forsøget.
Jeg synes, det var et lovende ordførerskab, vi der mødte, med hensyn til at få forslaget gennemført.
Fru Jette Bautrup pegede rigtigt på, synes jeg, at det selvfølgelig ikke kun er misbrugernes tarv, det er også barnets tarv, vi er optaget af i de her sager.
Det kan jo ikke skilles ad, for det er jo undervejs i graviditeten, at skaderne sker.
Det, der er afgørende for os med det her forslag, er at sikre en person, som – det var et par af ordførerne inde på – selvfølgelig skal være en kvalificeret person, og det betyder at kunne styre igennem det der lidt kaotiske liv, det ofte er at være stofmisbruger, at kunne tale til den gravide stofmisbrugers ansvarlighed osv.
Men en af de afgørende kvalifikationer i det her forløb er vel at være så tæt på og så accepteret, at man også kan nå den, man skal hjælpe.
Så det skal bestemt være en kvalificeret person, men kvalifikationerne er formentlig mere sammensat, end når vi ofte beskriver kvalifikationer.
Så synes jeg også, det er afgørende at fastholde, og det er også hensigten med forslaget her, at der jo er flere modeller, der er anvendelige.
Jeg tror, at man skal have – i ordets egentligste forstand – et meget åbent sind her og erkende, at stofmisbrugerne først og fremmest er mindst lige så forskellige som mennesker i øvrigt.
Derfor er det svært at angive lige præcis én vej, som er den sikre behandlingsvej, men man skal fastholde, at der skal være forskellige, varierede tilbud, hvor jeg tror, at accept fra den, der skal behandles, af dem, der skal behandle vedkommende, også er en afgørende forudsætning for, at det lykkes.
Tak for støtten også fra Socialdemokraterne.
Dansk Folkeparti opfattede det som et sympatisk forslag og stirrede sig så, synes jeg, blind på tvangsbehandlingen.
Det er jo en tendens hos Dansk Folkeparti, at kan man gøre noget med tvang, så skal man undlade at gøre det frivilligt.
Jeg må sige, at jeg ikke forstår tankegangen.
Man kan sige, at tankegangen bag forslaget her er den modsatte, nemlig at vi først må sikre, at der har været et frivilligt tilbud.
Jeg forstår simpelt hen ikke den optagethed af tvang, der betyder, at selv i de tilfælde, hvor der ikke har været tilbudt den nødvendige støtte, vil man skride til tvang.
Jeg er modstander af tvang.
SF er modstander af tvang.
Vi synes ikke, at de udenlandske erfaringer, vi har mødt, er overbevisende.
Vi kan jo også se, at selv om man ifølge loven, der er vedtaget i Folketinget, kan anvende tvang, er det kun to amter, der har sagt, at de har vilje til det.
Når det kommer til stykket, er der mig bekendt i de 12 år, loven har eksisteret, ikke et eneste sted i Danmark, hvor det har været anvendt.
Så man kan sige, at der ikke sker så meget ved, at man er tilhænger af det, for det bliver alligevel ikke til noget.
Når nu man ved det og så i øvrigt synes, at der skal gøres noget, så er opgaven vel endnu tydeligere, nemlig netop at satse på det frivillige, som vi synes er det vigtige.
Jeg synes i øvrigt, at man skal være opmærksom på i debatten om skadede fostre som følge af misbrug, at under den høring, vi havde for en 3 år siden i Folketinget, hvor May Olofsson også deltog, pegede hun på noget, som jeg tror kom lidt overraskende for mange af dem, der er store tilhængere af tvang, nemlig at tre fjerdedele af skaderne skyldes alkohol og i øvrigt skyldes, at veluddannede kvinder drikker under graviditeten.
Så man skal altså ud i Gentofte og nærmeste omegn og ind i husene for at se, hvad der sker, hvis man skal forebygge det her.
Jeg siger det bare, fordi der er nogle metodeovervejelser, som jeg tror at de, der er store tilhængere af tvang, lige skal overveje.
Også tak for en imødekommende tale fra fru Charlotte Dyremose, som vil afvente forsøgene, og også fra fru Ida Jørgensen, som også lagde vægt på, at det skulle være en kvalificeret person.
Det er jeg helt enig i, og jeg tror, vi kan få en god diskussion under udvalgsarbejdet af, hvad det betyder at være kvalificeret i den her sammenhæng, for jeg tror, at det ud over de almindelige kvalifikationer, vi kan beskrive, også betyder det at være accepteret af den, der skal hjælpes.
Jeg synes, fru Line Barfod holdt en klog ordførertale og pegede på det forebyggende, altså alt det, der kommer inden graviditeten, og nødvendigheden af at udbygge det i en periode, hvor der på grund af regeringens generelle jerngreb om kommuner og amter jo bliver skåret ned på tilbuddene rundtomkring.
Det tror jeg er en meget rigtig vinkel på det her.
Til fru Tove Videbæk
også bare den pointe, at jeg synes, det er afgørende i en situation, hvor de, der har været tilhængere af tvang, jo ikke i de sidste 12 år har kunnet komme igennem med det, at gå videre med overvejelserne om, hvordan vi kommer længere med frivillighed.
Summa summarum: Jeg forstod ordførerne sådan, at man syntes, det var et godt forslag, et sympatisk forslag, som vil indgå i overvejelserne, og hvis vi har bidraget til det, så er det helt fint.
Som sagt er det ikke første gang i danmarkshistorien, at vi har spillet den rolle på et tidligt tidspunkt at fremsætte forslag, der så senere bliver virkeliggjort, og det fortsætter vi gerne med fra SF's side.
Afstemning